Diari Oficial de la Generalitat Valenciana


Sumari del DOGV 4664, del 07-01-2004 (2003/13999)

ORDE de 24 de novembre de 2003, de la Conselleria d'Indústria, Comerç i Turisme, per la qual s'aprova la carta de servicis del Registre d'Activitats Comercials.
----------------------------------------------------------------------------------------------------------------------------------------------------------------

### Dades del document

Número de DOGV
:   4664

Data del DOGV
:   07-01-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13498


Data del document
:   24-11-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * informació comercial
    * ciutadà
    * empresa comercial
    * legislació
    * relació administració-administrat

ORDE de 24 de novembre de 2003, de la Conselleria d'Indústria, Comerç i Turisme, per la qual s'aprova la carta de servicis del Registre d'Activitats Comercials. [2003/M13324]
  
El Decret 191/2001, de 18 de desembre, del Govern Valencià, que va aprovar la Carta del Ciutadà de la Comunitat Valenciana i va regular les cartes de servicis en la Generalitat Valenciana, establix en el seu article 6 que la Carta del Ciutadà de la Comunitat Valenciana, serà objecte de desenrotllament a través de cartes de servicis sectorials i especifiques que plasmaran els estàndards de qualitat a què s'ajustarà la prestació dels servicis públics d'acord amb els principis marc arreplegats en la Carta.
  
La Direcció General de Comerç i Consum ha elaborat una carta de servicis que té com a objecte el Registre d'Activitats Comercials, que d'acord amb el que establix l'article 12.2 del Decret 191/2001, de 18 de desembre, ha sigut informada favorablement per l'Àrea de Modernització, Gestió de la Qualitat i Inspecció de Servicis, de la Direcció General Administració Autonòmica.
  
Per tot això, i en ús de les facultats assignades per l'article 12.1 del Decret191/2001, de 18 de desembre, del Govern Valencià, pel qual s'aprova la Carta del Ciutadà de la Comunitat Valenciana i es regulen les cartes de servicis en la Generalitat Valenciana,
  
ORDENE
  
Article 1
  
Aprovar la carta de servicis corresponent al Registre d'Activitats Comercials, d'acord amb el contingut establit en l'annex d'esta orde.
  
Article 2
  
Ordenar la publicació de la present disposició en el Diari Oficial de la Generalitat Valenciana.
  
Article 3
  
La carta de servicis del Registre d'Activitats Comercials estarà disponible per al públic a través de l'adreça d'internet www.gva.es en l'apartat d'atenció al ciutadà o en www.gva.es/carta, a partir de la publicació de la present orde en el Diari Oficial de la Generalitat Valenciana. Tot això sense perjuí d'altres accions divulgatives que, si és procedent, s'adopten.
  
València, 24 de novembre de 2003
  
El conseller d'Indústria, Comerç i Turisme,
  
MIGUEL I. PERALTA VIÑES
  
ANNEX
  
Carta de servicis del Registre d'Activitats Comercials
  
La inscripció al Registre d'Activitats Comercials (en avant RAC), és un requisit per a l'exercici de l'activitat professional de comerciant. L'obertura d'un comerç està subjecta a la inclusió prèvia en el RAC. La Conselleria d'Indústria, Comerç i Turisme és el departament de l'administració de la Generalitat Valenciana encarregat de regular i gestionar este registre.
  
El RAC és un potent instrument de coneixement de la nostra estructura comercial. El dinamisme de les activitats comercials, els canvis en els patrons de comportament dels consumidors i la resposta del sector de la distribució són captats ràpidament pel RAC .Esta ferramenta facilita la gestió de l'administració en molts àmbits: assessorament, informe, garantia del compliment de la normativa i impuls i foment del comerç i dels comerciants. La inscripció al RAC és necessària per a l'obtenció de determinades llicències municipals. I és útil per a tindre accés a subvencions en matèria comercial.
  
Per tant, el registre permet dissenyar en la Generalitat polítiques públiques per a la distribució comercial, subjectes a principis de planificació i racionalitat al servici de tots els comerciants.
  
El RAC té els següents objectius:
  
Gestionar l'actualització permanent de la informació sobre activitats comercials de la Comunitat Valenciana.
  
Facilitar informació i atendre a les consultes sobre la situació del RAC de forma personalitzada ?presencial o telefònica-, o a través de l'aplicació informàtica Arc (Accés al Registre de la Conselleria), o de la pàgina web de la Generalitat Valenciana (http://www.gva.es).
  
Oferir llistats (prèvia sol·licitud i pagament de taxes), de les activitats comercials inscrites al RAC.
  
Col·laborar amb les agències per al foment d'iniciatives comercials (AFIC), ajuntaments i cambres de comerç per a facilitar la inscripció al RAC a través d'eixes entitats a fi d'agilitzar i simplificar la tramitació. Posem a disposició de tots els ajuntaments l'aplicació informàtica Arce (Accés al Registre d'Activitats Comercials) per a poder gestionar les altes, baixes i modificacions al RAC.
  
Compromisos de qualitat amb els ciutadans
  
Rapidesa i eficàcia
  
Notifiquem la seua inscripció i modificació en el termini d'un mes des de la recepció de la seua sol·licitud en els serveis territorials.
  
Requerim l'esmena de la sol·licitud, si el seu expedient està incomplet, en un termini màxim de 20 dies des de la recepció de la seua sol·licitud en els servicis territorials.
  
Facilitem l'entrega dels llistats d'activitats comercials en un termini de 48 hores des de la recepció de la seua sol·licitud i el pagament de les taxes.
  
La informació continguda al RAC s'actualitza permanentment.
  
Atenció personalitzada
  
El personal al servici del RAC oferix al ciutadà un tracte basat en els principis de cortesia, objectivitat, imparcialitat i professionalitat. I resol els dubtes informant-lo de la seua situació de forma immediata.
  
Accessibilitat
  
Ens comprometem a mantindre i actualitzar els models d'impresos per a sol·licitar l'alta, la baixa o la modificació en el RAC en l'adreça electrònica http://www.gva.es.
  
El RAC mantindrà accessible l'aplicació Arc en l'adreça electrònica citada.
  
Transparència
  
Podrà seguir el grau de compliment dels compromisos, consultant els indicadors de qualitat en la pàgina electrònica http://www.gva.es/carta.
  
Ajude'ns a prestar un millor servici
  
Si té algun problema amb el nostre servici, o vol aportar suggeriments, li proposem que empre els impresos que trobarà en qualsevol de les oficines de registre de la Generalitat Valenciana. I també en la pàgina electrònica http://www.gva.es, en l'apartat de Servicis al Ciutadà.
  
Si detecta algun error, comunique'ns-ho perquè ho puguem corregir.
  
Els procediments administratius tenen terminis. Informe-se'n i no els esgote.
  
Col·labore a agilitzar el nostre treball aportant-nos en cada sol·licitud tota la informació requerida i la documentació complementària.
  
Ajude'ns a millorar la fiabilitat i la qualitat de la informació del RAC comunicant-nos les altes, baixes, modificacions o prorrogues d'acord amb el que preveu la normativa.
  
Directori
  
Conselleria d'Indústria, Comerç i Turisme
  
Servei Territorial de Comerç d'Alacant, carrer de Churruca, 29, edifici Prop, 03564 Alacant.
  
Servei Territorial de Comerç de Castelló, avinguda dels Germans Bou, 47, edifici Prop, 12451 Castelló de la Plana.
  
Servei Territorial de Comerç de València, carrer de Gregorio Gea, 27, edifici Prop I, 46596 València.
  
Direcció General de Comerç i Consum, carrer de Colom, 32, 46534 València.
  
Registre i informació
  
Telèfon: 012
  
www.gva.es/ indústria
  
msofzfsxwqtu@tkx.ix
  
Horari d'atenció al públic:
  
De dilluns a divendres: de 09.00 a 14.00 hores
  
Dimarts i dijous: de 17.00 a 19.00 hores